title: Sierra de los Moros
text: La sierra de los Moros ye una aliniación montanyosa de dirección norueste-sudeste situada entre los ríos Martín y Escuriza que fa part de la unidat morfoestructural "serranías marguinals" de lo Sistema Iberico.
  
  La superficie de la sierra de los Moros perteneixe a lo termin municipal d'Oliet (Teruel).
  
  Altarias 
  L'altaria más grán ye cabezo Romero con 800 m, seguida de Rompetinajas (976 m) y Las Muelas (777 m, 774 m y 772 m).
  
  Toponimia 
  L'oronimo sierra de los Moros ye transparent en aragonés y tiene paralelos en lo barranco Moro, tributario d'Escuriza. En estos microtoponimos la denominación moro podría referir-se a construccions antigas u atros restos no necesariament de lo periodo andalusí.
  
  En la sierra de los Moros bi ha microtoponimos antigos con components d'orichen mozarabe y aragonés como rocha d'el Cuervo, La Portillada, Efesilla, El Tiemblo, La Cerollera y Cueva Foradada.
  
  Cheolochía estructural 
  La sierra de los Moros fa part de las sierras marguinals que bi ha a lo norte de la sierra de Mont Albán, en una zona a lo norte d'un cabalgamiento de l'arco Portalrubio-Bezeit, (arco que a pesar de lo nombre que en realidat contina dica Vandellós), que marca la transición entre lo Sistema Iberico y las Catalanides.
  
  La sierra de los Moros corresponde a una part de l'anticlinal d'Oliet-pantano d'el Congosto, que a l'ueste de Martín presenta una dirección E-W y a l'este d'este río pasa a tener una dirección NO-SE y a presentar-se cabalgau sobre lo sinclinal d'Oliet. Este cabalgamiento presenta de 2 km de desplazamiento y posa en contacto las calsineras churasicas y lo suyo livel de desapegamiento d'edat Triasico (Keuper) con materials de lo Cretacio inferior situaus dichós d'un plan de falla abocau enta lo sud. Estos materials cretacios son vistables en una finestra tectonica, i habendo tamien una klippe u isla tectonica situada en lo cabezo de la partida d'el Tiemblo d'Oliet, cerca de la Ermita de la virchen d'el Cantal.
  
  Cheomorfolochía 
  Lo modelau cheomorfolochico predominant ye lo releu estructural en cuestas correspondients a los costaus meridionals de los plegos anticlinals verchents enta lo norte. Como estos plegos son formaus por calsineras churasicas masivas las cuestas no tienen un frent guaire definiu. En los costaus quasi verticals de l'anticlinal d'Oliet bi ha rallas.
  
  Lo río Martín talla una estreita foz fluvio-karstica que representa lo cabo ueste de la sierra. Esta foz ye conoixida como la "Cueva Foradada", a on que se construyó la presa de lo pantano homonimo.
  
  Referencias
  
  Bibliografía 
   Eduardo Viñuales Cobos (coordinador): Red natural de Aragón. nº 23, Andorra-Sierra de Arcos. Prames, 2008.
   Eduardo Viñuales Cobos (coordinador): Red natural de Aragón. nº 30, Cuencas Mineras. Prames, 2010.
   María Blasco Lázaro: Red natural de Aragón. nº 6, Campo de Belchite. Prames, 2006.
   Instituto Geológico y Minero de España: Libro Jubilar J.M.Rios. Geología de España Tomo I. Instituto Geológico y Minero de España, 1983. 
   José Luis Peña Monné et al. : Geomorfología de la Provincia de Teruel. Instituto de Estudios Turolenses, 1984.
   José Luis Peña Monné, Luis Alberto Longares Aladrén, Marta Espinalt Brillas: Paisajes naturales de la provincia de Teruel. Guía del medio natural. Instituto de Estudios Turolenses, 2000.
   José Luis Peña Monne et al. : Geomorfología de la Provincia de Teruel. Instituto de Estudios Turolenses, 1984.
   Marcos Aurell Cardona, Beatriz Bádenas, Antonio Casas Sainz, Santiago Alberto Moralejo: La geología del Parque Cultural del río Martín. Colección Parque Cultural del río Martín. Zaragoza, 2011.
   J. Vilá Valentí, Lluís Solé Sabarís, Manuel Terán: Geografía general de Espanya. Ariel Geografía. 1194.
   Julio Muñoz Jiménez, Concepción Sanz Herráiz: Guía Física de España. 5 Las Montañas. Alianza Editorial, 1995.
  
  Se veiga tamién 
  Andorra-Sierra d'Arcos.
  
  Moros
  Moros
  Moros
  Moros
  Oliet